**ZÁPIS č. 8**

**Z RIADNEHO ZASADNUTIA SPRÁVNEJ RADY TASR**

**31. augusta 2021 so začiatkom o 15.00 h**

**Prítomní členovia Správnej rady:** Alena Mezeiová , Jozef Tuhovčák,Peter Mestický**,** Ladislav Mikuš

**Ospravedlnení:** -

**Hostia:** Vladimír Puchala, generálny riaditeľ TASR

**Miesto konania:** TASR, Dúbravská cesta 14, Bratislava

**--------------------------------------------------------------------------------------------------------------------------------------**

Rokovanie v zmysle čl. 3, 5, ods. 1 a čl. 9 ods. 6 Rokovacieho poriadku SR TASR viedol podpredseda SR TASR Jozef Tuhovčák. Konštatoval, že rada je uznášaniaschopná, navrhol program zasadnutia a dal o ňom hlasovať.

**Program:**

1. **Správa o činnosti a hospodárení TASR za 1. polrok 2021**
2. **Rôzne**

**UZNESENIE č. 01/31/08/2021:**

Členovia SR TASR schválili program zasadnutia:

ZA: A. Mezeiová PROTI: 0 ZDRŽAL SA: 0

J. Tuhovčák

P. Mestický

L. Mikuš

**Uznesenie bolo prijaté.**

1. **Správa o činnosti a hospodárení TASR za 1. polrok 2021**

Ako uviedol V. Puchala, *Tlačová agentúra Slovenskej republiky (TASR) aj napriek zložitej situácii v súvislosti s koronakrízou svoje zákonné úlohy v hodnotenom období splnila.*

*TASR v hodnotenom období vydala 131 702 správ, z toho 75 293 textových, 6 686 zvukových, 47 402 fotografií, 2 321 videí a vyše 400 živých prenosov.*

*TASR vydávala počas celého obdobia rýchle informácie, postavené na faktoch a jasných zdrojoch. Preberali ich všetky relevantné médiá na Slovensku. Informácie prinášala ako jediné médium na Slovensku nonstop 24/7. Zabezpečovala informácie z domova i zo zahraničia, ekonomiky i športu, v slovenskom, anglickom a maďarskom jazyku.*

*TASR sa v hodnotenom období podarilo zvládnuť dve veľké nástrahy, ktorým musela čeliť: ohrozenie COVIDOM-19 a ohrozenie z nefunkčnosti zastaraného redakčného systému. V prvom polroku 2021 došlo k testovaniu, implementácii a sprevádzkovaniu systému na vkladanie a editovanie správ, ktorý nahradil systém Typlan z roku 1994, ktorý bol v kritickom stave s vysokou nespoľahlivosťou a možnosťou fatálneho zlyhania.*

*Obmena redakčného systému pokračuje implementáciou klientskej zóny, ktorá by mala priniesť benefity nielen pre redaktorov, ale aj používateľov a odberateľov produktov TASR. Ide o historickú výmenu systému, ktorá sa ťahala dlhé roky. Agentúra žiadala v zmysle zákona kapitálové prostriedky na obmenu kompletného redakčného systému od MK SR, tie jej však neboli poskytnuté. Vzhľadom na kritický stav základného výrobného produktu tak TASR pristúpila k čiastkovému riešeniu a nahradila Typlan softwérovým riešením na vlastné náklady. Nový systém tak nezjednocuje čiastkové subsystémy, ako bolo pôvodne plánované, nerieši situáciu s fotografiami či archívom, napriek tomu zásadne uľahčí prácu redaktorom v dennom procese, zrýchľuje tok spravodajstva a robí ho spoľahlivejším.*

*Redakcia podrobne mapovala koronakrízu, lockdown i proces uvoľňovania, zaznamenala vládnu krízu, ktorá vyvrcholila demisiami ministrov a napokon vymenovaním novej vlády.*

*Redaktori sa venovali sčítaniu obyvateľstva, téme referenda, vytvoreniu Najvyššieho správneho súdu, voľbe predsedu Najvyššieho súdu a zvoleniu špeciálneho prokurátora.*

*Podrobne zaznamenávali každú akciu NAKA a PZ SR v kauzách korupcie či súdne pojednávania v kauze televíznych zmeniek, alebo proces s dunajskostredským podsvetím.*

*V ekonomickej oblasti reportéri zachytili kroky jednotlivých ministerstiev v pomoci občanom, podnikateľom, podnikom, spravodajsky zaznamenali tiež schválenie plánu obnovy Slovenska.*

*Obrazová redakcia priniesla reportáže z výstavby D4R7, rozsiahle rekonštrukcie mostov a ciest po celom Slovensku, a to aj pomocou dronu.*

*TASR bola a je dominantným zdrojom spravodajských fotografií pre verejnosť i pre odberateľov. Potvrdila to nielen v dennom pokrývaní udalostí v Bratislave, ale i v regiónoch. Redaktori TASR sa zúčastnili na veľkých medzinárodných podujatiach ako boli MS v hokeji, ME vo futbale, či pri pokrývaní lyžiarskych úspechov Petry Vlhovej.*

*Spravodajsky v prvom polroku rezonoval taktiež útok na americký Kapitol, inaugurácia nového amerického prezidenta Joea Bidena a jeho prvé kroky vo funkcii, sťahovanie vojsk z Afganistanu či vesmírne preteky súkromných spoločností. Redaktori podrobnejšie sledovali taktiež klimatickú agendu, výbuch muničného skladu vo Vrběticiach, ktorého vyšetrovanie so sebou prinieslo diplomatickú roztržku medzi Českou republikou a Ruskom.*

*Zahraničná redakcia posilnila príspevky o vede, zdravotníctve, výskume, vesmíre. Cieľom je prinášať dvakrát denne koncentrované informácie, postavené na faktoch s koncotýždňovým sumárom týchto tém.*

*V súvislosti s fotografiami treba zmieniť stále častejšie neoprávnené používanie fotografií agentúry oficiálnymi subjektmi či súkromnými osobami, a to hlavne na sociálnych sieťach. Každá fotografia je chránená autorským právom a využívať ju môžu len oprávnené subjekty s licenciou. TASR poskytuje v zmysle zákona svoje služby odplatne. V tejto oblasti bude agentúra vyvíjať nielen osvetovú činnosť, ale aj reštriktívnu agendu v podobe právnych krokov tak ako to dnes robia zahraničné agentúry.*

*Pandémia COVID-19 priniesla sťažené podmienky pre všetkých. Redaktori, fotografi a kameramani boli denne v teréne bez ohľadu na farbu semafora. TASR pre nich zabezpečovala pravidelné testovanie na vlastné náklady v priestoroch agentúry.*

*Situácia v oblasti platobnej disciplíny či tlaku na ceny, sa oproti roku 2020 čiastočne stabilizovala. Stále však treba hovoriť o zvýšenom úsilí pri manažovaní nedoplatkov, obmedzil sa vznik nových obchodných príležitostí. TASR začala rozvíjať spoluprácu s MZVaEZ SR pri výrobe a vysielaní televízneho formátu Hlboká online.*

*Aj vzhľadom na to, že TASR je dominantný informačný zdroj pre väčšinu médií na Slovensku, vzniká tlak na bezchybnosť, rýchlosť a komplexnosť.*

*TASR naďalej pokračuje v spoločnom projekte s francúzskou agentúrou AFP pri odhaľovaní hoaxov.*

*Návštevnosť webov, vrátane teraz.sk, ktorá v prvom roku koronakrízy lámala rekordy, postupne opadla. Naďalej však stúpa počet záujemcov o živé prenosy tlačových konferencií, ktoré TASR realizuje, či už na facebookovom profile, alebo na kanále Youtube. K prenosom z Bratislavy pribudli aj prenosy z regiónov Slovenska.*

*Napriek nákladom na náhradu Typlanu dosiahla TASR v hodnotenom polroku plusový hospodársky výsledok. Súhrnné náklady dosiahli za I. polrok  výšku 2 341 713 EUR. Celkové výnosy za hodnotené obdobie dosiahli čiastku  2 389 962 EUR. Agentúra ukončila I. polrok 2021 so ziskom vo výške 48 249 EUR.*

*Ako vyplýva z  finančného výkazu FIN 1-12 dosiahlo skutočné plnenie príjmov TASR za I. polrok 2021 výšku 4 011 238 EUR, čo predstavuje 71,55 %-né plnenie rozpočtu. Výdavky boli vykázané vo výške 2 653 909 EUR, čo v percentuálnom vyjadrení predstavuje čerpanie rozpočtu vo výške 49,99 %. TASR I. polrok 2021 ukončila s prebytkom vo výške 1 357 329 EUR.*

*Agentúra vypracovala projekt pre získanie prostriedkov z fondov EÚ na zabezpečenie úloh kybernetickej bezpečnosti. Vzhľadom na to, že príspevok nebol schválený, musí riešiť túto situáciu z vlastných zdrojov. Zákon o kybernetickej bezpečnosti ukladá verejnoprávnej agentúre úlohy na ktoré TASR nemá rozpočtované prostriedky.*

*Agentúra má rozpracované dva nové projekty z prostriedkov Európskej únie. Prvým je grantový projekt Európskeho parlamentu pre médií Konferencia o budúcnosti Európy. Druhý je medzinárodný projekt koordinovaný nemeckou agentúrou DPA European Newsroom for News Agencies, v ktorom TASR participuje aj vzhľadom na to, že má v Bruseli svojho stáleho spravodajcu. Pri úspešnom projekte by mala TASR svoje stále miesto a vybavenie v modernom newsroome pre tlačové agentúry v Bruseli spolu s veľkými nadnárodnými agentúrami ako je DPA či AFP.*

*TASR v zmysle požiadaviek MK SR vypracovala Zásobník investičných zámerov na roky 2021 až 2024. K prioritám patrí komplexné riešenie redakčného systému, vrátane systému pre správu fotografií, obmena úložísk a virtualizácia a obmena osobnej techniky, ktorá po niekoľkoročnej vynútenej degradácie osobných počítačov, je v zložitom stave. Obmenu si vyžaduje aj fototechnika, ktorej expirujú odporúčané kvantity záberov na jednotlivé fotoaparáty.*

*TASR je lídrom na agentúrnom trhu. Žiadne médium neukončilo činnosť s agentúrou, ak tak len z ekonomických dôvodov. TASR je dôveryhodná značka, ktorej význam v postfaktuálnom období neustále narastá. Značka TASR je značkou správ, ktoré sú férové, postavené na faktoch, jasných zdrojoch a ktorým sa dá veriť.*

Členovia Správnej rady TASR po krátkej rozprave vzali materiál na vedomie.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. **Rôzne**

Členovia Správnej rady TASR sa dohodli na najbližšom termíne rokovania 21. septembra 2021 o 15:00.

Podpredseda SR TASR J. Tuhovčák v súlade s Rokovacím poriadkom SR TASR ukončil zasadnutie rady.

Bratislava, 31. augusta 2021

Zapísal:

Jozef Tuhovčák v.r.